Թ.Ա.– Նախագիծին մշակումը նախաձեռնած է ՀՅԴ Բիւրօն՝ նախորդ տարուան աւարտին: Նախագիծը մշակած է ՀՅԴ Բիւրոյի տնտեսական հետազօտութիւններու գրասենեակը: Նախագիծը թեւակոխած է ներքին քննարկումներու առաջին փուլը եւ այժմ կը դրուի հանրային բաց քննարկումի՝ հրապարակայնացման միտումով, ինչպէս նաեւ պետական ու հանրային հատուածէն, մասնագիտական ու փորձագիտական շրջանակներէն առաջարկներ ստանալու նպատակով: Անշուշտ նախագիծով առաջարկուող որոշ մօտեցումներ, դրոյթներ, առանձին լուծումներ կրնան վիճելի ըլլալ քաղաքական եւ մասնագիտական շրջանակներուն մէջ: Ուստի, նպատակ ունինք հանրային լայն իրազեկումէն բացի, յառաջիկայ շահագրգիռ քննարկումներու արդիւնքներով, ալ աւելի բարելաւել Դաշնակցութեան կողմէ առաջ բերուած հիմնադրոյթները: Անոր համար է, որ ան հրապարակուած է՝ որպէս նախագիծ: Հետեւաբար, հաւասարապէս կարեւոր կը համարենք եւ կ’ակնկալենք շահագրգիռ բոլոր կողմերուն լայն մասնակցութիւնը նախագիծի հանրայնացումին ու յառաջիկայ քննարկումներուն: Լրամշակուած նախագիծի վերջնական տարբերակը եւս կը հրապարակուի եւ ՀՀ Ազգային Ժողովի յառաջիկայ ընտրութիւններուն ընդառաջ՝ կրնայ հիմք ծառայել ՀՅԴ նախընտրական ծրագիրին համար: